Document ID: 32014R1342

Title and Content:
ΚΑΝΟΝΙΣΜΌΣ (EE) αριθ. 1342/2014 ΤΗΣ ΕΠΙΤΡΟΠΉΣ της 17ης Δεκεμβρίου 2014 για την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους όσον αφορά τα παραρτήματα IV και V (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (1), και ιδίως το άρθρο 7 παράγραφος 4 στοιχείο α), το άρθρο 7 παράγραφος 5 και το άρθρο 14 παράγραφοι 2 και 4, Εκτιμώντας τα ακόλουθα: (1) Ο κανονισμός (ΕΚ) μεταφέρει στην έννομη τάξη της Ένωσης τις δεσμεύσεις που καθορίζονται στη σύμβαση της Στοκχόλμης για τους έμμονους οργανικούς ρύπους (εφεξής «η σύμβαση»), που εγκρίθηκε με την απόφαση 2006/507/ΕΚ του Συμβουλίου (2), εξ ονόματος της Κοινότητας, και στο πρωτόκολλο της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (εφεξής «το πρωτόκολλο»), που εγκρίθηκε με την απόφαση 2004/259/ΕΚ του Συμβουλίου (3), εξ ονόματος της Κοινότητας. (2) Κατά την τέταρτη σύνοδο της διάσκεψης των συμβαλλομένων μερών της σύμβασης, στις 4-8 Μαΐου 2009, συμφωνήθηκε να προστεθούν στα παραρτήματα της σύμβασης η χλωρδεκόνη (chlordecone), το εξαβρωμοδιφαινύλιο, τα εξαχλωροκυκλοεξάνια, συμπεριλαμβανομένου του λινδανίου, το πενταχλωροβενζόλιο, ο τετραβρωμοδιφαινυλαιθέρας, ο πενταβρωμοδιφαινυλαιθέρας, ο εξαβρωμοδιφαινυλαιθέρας και ο επταβρωμοδιφαινυλαιθέρας, καθώς και το υπερφθοροκτανοσουλφονικό οξύ και τα παράγωγά του (εφεξής «PFOS»). (3) Λαμβανομένων υπόψη των ανησυχιών όσον αφορά την πληρότητα και την αντιπροσωπευτικότητα των επιστημονικών στοιχείων για τις ποσότητες και τις συγκεντρώσεις βρωμιωμένων διφαινυλαιθέρων που αποτελούν έμμονους οργανικούς ρύπους (POP) και PFOS σε αντικείμενα και απόβλητα, οι εν λόγω ουσίες καταχωρίστηκαν προσωρινά στα παραρτήματα IV και V του κανονισμού (ΕΚ) αριθ. 850/2004 χωρίς ένδειξη των μέγιστων ορίων συγκέντρωσης. (4) Σήμερα έχουν αξιολογηθεί πρόσθετα επιστημονικά δεδομένα σχετικά με τις ποσότητες και τις συγκεντρώσεις POP βρωμιωμένων διφαινυλαιθέρων και PFOS σε αντικείμενα και απόβλητα. Είναι επομένως αναγκαίο να καθοριστούν μέγιστα όρια συγκέντρωσης για τους εν λόγω έμμονους οργανικούς ρύπους χωρίς αδικαιολόγητη καθυστέρηση, προκειμένου να εξασφαλιστεί η ενιαία εφαρμογή του κανονισμού (ΕΚ) αριθ. 850/2004 και να αποφευχθεί η συνεχιζόμενη έκλυση των ουσιών αυτών στο περιβάλλον. (5) Κατά την 27η σύνοδό του, στις 14-18 Δεκεμβρίου 2009, το εκτελεστικό όργανο του πρωτοκόλλου αποφάσισε να προσθέσει στο πρωτόκολλο το εξαχλωροβουταδιένιο, τα πολυχλωριωμένα ναφθαλίνια και τις χλωριωμένες παραφίνες μικρής αλυσίδας. (6) Κατά την πέμπτη σύνοδό της (25-29 Απριλίου 2011), η διάσκεψη των συμβαλλομένων μερών της σύμβασης συμφώνησε να προστεθεί η ενδοσουλφάνη (endosulfan) στον κατάλογο των έμμονων οργανικών ρύπων που πρέπει να εξαλειφθούν σε παγκόσμιο επίπεδο, με ορισμένες εξαιρέσεις. (7) Λαμβανομένων υπόψη των αποφάσεων που λήφθηκαν από το εκτελεστικό όργανο του πρωτοκόλλου και τη διάσκεψη των συμβαλλομένων μερών της σύμβασης, είναι αναγκαίο να επικαιροποιηθούν τα παραρτήματα IV και V του κανονισμού (ΕΚ) αριθ. 850/2004, προκειμένου να συμπεριληφθούν οι εν λόγω ουσίες. (8) Συνεπώς, ο κανονισμός (ΕΚ) αριθ. 850/2004 θα πρέπει να τροποποιηθεί αναλόγως. (9) Για να δοθεί επαρκής χρόνος στις επιχειρήσεις και τις αρμόδιες αρχές να προσαρμοστούν στις νέες απαιτήσεις, ο παρών κανονισμός θα πρέπει να εφαρμοστεί από τις 18 Ιουνίου 2015. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής η οποία έχει συσταθεί βάσει του άρθρου 39 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου (4), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 850/2004 τροποποιείται ως εξής: 1) Το παράρτημα IV αντικαθίσταται από το κείμενο του παραρτήματος I του παρόντος κανονισμού. 2) Το παράρτημα V τροποποιείται σύμφωνα με το παράρτημα II του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 18 Ιουνίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2014.

Classification Labels:
1164
249

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 13
2524
1362
2090
1707

EuroVoc IDs (Expanded): 13
2524
1362
2090
1707

Dataset Source: meu

Split: test